Απόφαση της Επιτροπής

της 13ης Απριλίου 2004

σχετικά με την έγκριση της πρώτης φάσης του σχεδίου τεχνικής δράσης 2004 για τη βελτίωση των γεωργικών στατιστικών

[κοινοποιηθείσα υπό τον αριθμό Ε(2004) 1303]

(2004/366/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 96/411/ΕΚ του Συμβουλίου, της 25ης Ιουνίου 1996, για τη βελτίωση των κοινοτικών γεωργικών στατιστικών(1), και ιδίως το άρθρο 4 παράγραφος 1 και το άρθρο 6 παράγραφος 2,

Εκτιμώντας τα ακόλουθα:

(1) Σύμφωνα με την απόφαση 96/411/ΕΚ, η Επιτροπή καταρτίζει κάθε χρόνο ένα σχέδιο τεχνικής δράσης για τις γεωργικές στατιστικές.

(2) Είναι βασικό να βελτιωθούν οι πληροφορίες για τα υλικά δεδομένα της ευρωπαϊκής γεωργίας, να δημιουργηθούν λεπτομερείς γεωργοπεριβαλλοντικοί δείκτες και να λειτουργήσουν συστήματα πληροφόρησης για την αγροτική ανάπτυξη στο πλαίσιο της εφαρμογής των σχετικών κοινοτικών πολιτικών.

(3) Σύμφωνα με την απόφαση 96/411/ΕΚ, η Κοινότητα συμμετέχει οικονομικά στις δαπάνες που πραγματοποιεί κάθε κράτος μέλος για την προσαρμογή των εθνικών συστημάτων ή για τις προπαρασκευαστικές εργασίες που αφορούν νέες ή αυξανόμενες ανάγκες και που πρέπει να πραγματοποιηθούν στο πλαίσιο ενός σχεδίου τεχνικής δράσης.

(4) Είναι σκόπιμο να παγιωθούν ορισμένες δράσεις οι οποίες ξεκίνησαν από τα προηγούμενα σχέδια δράσης και να συνεχιστούν οι προσπάθειες που έχουν δρομολογηθεί.

(5) Η διεύρυνση που θα πραγματοποιηθεί στη διάρκεια του 2004 καθιστά απαραίτητη την εφαρμογή του σχεδίου δράσης 2004 σε δύο φάσεις. Θα πρέπει να εγκριθεί η πρώτη φάση του εν λόγω σχεδίου δράσης.

(6) Τα μέτρα που προβλέπονται από την παρούσα απόφαση είναι σύμφωνα με τη γνώμη της μόνιμης επιτροπής γεωργικών στατιστικών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται η πρώτη φάση του σχεδίου τεχνικής δράσης 2004 για τη βελτίωση των γεωργικών στατιστικών (TAPAS 2004 - φάση 1), που περιλαμβάνεται στο παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 13 Απριλίου 2004.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 162 της 1.7.1996, σ. 14· απόφαση όπως τροποποιήθηκε τελευταία από την απόφαση αριθ. 1919/2002/ΕΚ του Ευρωπαϊκού Κοινοβουλίου και του Συμβουλίου (ΕΕ L 293 της 29.10.2002, σ. 5).

ΠΑΡΑΡΤΗΜΑ

Πρώτη φάση του σχεδίου τεχνικής δράσης 2004 για τη βελτίωση των γεωργικών στατιστικών (TAPAS 2004 - φάση 1)

Οι δράσεις που αναφέρονται στην πρώτη φάση του σχεδίου τεχνικής δράσης για τη βελτίωση των γεωργικών στατιστικών (TAPAS) το 2004 έχουν ως αντικείμενο την ανάπτυξη ή τη βελτίωση των στατιστικών στους ακόλουθους τομείς:

i) υλικά δεδομένα της ευρωπαϊκής γεωργίας,

ii) γεωργοπεριβαλλοντικοί δείκτες, συμπεριλαμβανομένης της χρήσης φυτοφαρμάκων,

iii) αγροτική ανάπτυξη.

Η Επιτροπή θα συμμετάσχει χρηματοδοτικά στα σχέδια που αναπτύσσονται στο πλαίσιο αυτών των δράσεων. Η συνεισφορά αυτή ανά κράτος μέλος δεν θα υπερβεί τα ποσά που αναγράφονται στον πίνακα Α.

Οι δράσεις που υπέβαλαν τα κράτη μέλη αφορούν:

1. Τα υλικά δεδομένα της ευρωπαϊκής γεωργίας

Η δράση αυτή εντάσσεται στο πλαίσιο της παράτασης ορισμένων δράσεων που έχουν ήδη εφαρμοστεί τα προηγούμενα χρόνια και αποσκοπεί να βελτιώσει τις στατιστικές πληροφορίες όσον αφορά τις εκτάσεις, την παραγωγή και τις χρήσεις της φυτικής παραγωγής, ιδίως για τα οπωροκηπευτικά, τα ζωικά κεφάλαια, την παραγωγή και τις χρήσεις της ζωικής παραγωγής, ιδίως για τη γαλακτοπαραγωγή.

2. Γεωργοπεριβαλλοντικοί δείκτες και χρήση φυτοφαρμάκων

Η Επιτροπή επιθυμεί να ενθαρρύνει σχέδια για την ανάπτυξη των γεωργοπεριβαλλοντικών δεικτών που αναφέρονται στην ανακοίνωση της Επιτροπής στο Ευρωπαϊκό Κοινοβούλιο και στο Συμβούλιο(1) με τίτλο "Στατιστικές πληροφορίες που απαιτούνται όσον αφορά τους δείκτες για την παρακολούθηση της ενσωμάτωσης των περιβαλλοντικών προβληματισμών στην κοινή γεωργική πολιτική" και οι οποίοι χαρακτηρίζονται ως δείκτες προτεραιότητας. Πρόκειται κυρίως για τους δείκτες που αφορούν την κατανάλωση φυτοφαρμάκων, τα κατάλοιπα φυτοφαρμάκων στα γεωργικά προϊόντα, τη χρησιμοποίηση λιπασμάτων, την ένταση χρήσης ύδατος, την κατανάλωση ενέργειας, την παραγωγή ανανεώσιμης ενέργειας από τη γεωργία.

3. Αγροτική ανάπτυξη

Αυτός ο άξονας ανάπτυξης των γεωργικών στατιστικών αφορά, αφενός, την αύξηση του βαθμού λεπτομέρειας, από άποψη εδαφικής κατανομής, των πληροφοριών που συνήθως συλλέγονται σε εθνικό επίπεδο, αλλά επίσης τη θέσπιση κριτηρίων για τον λειτουργικό καθορισμό του αγροτικού χαρακτήρα μιας εδαφικής περιοχής. Οι στατιστικές που θα αναπτυχθούν αφορούν πληροφορίες που καλύπτουν μια εξαιρετικά ευρεία και πολυποίκιλη θεματολογία: τα γεωργικά και εξωγεωργικά εισοδήματα των οικογενειών και την ποσοτικοποίηση και τον χαρακτηρισμό δραστηριοτήτων συμπληρωματικών ως προς τη γεωργική δραστηριότητα, ιδίως των υπηρεσιών που προσφέρουν οι γεωργοί στο κοινωνικό σύνολο. Η αναζήτηση πηγών που μπορούν να παράσχουν αυτό το είδος πληροφοριών και η μελέτη των προσαρμογών που μπορούν να γίνουν στις υφιστάμενες στατιστικές εργασίες συγκαταλέγονται στις δράσεις που πρόκειται να αναληφθούν.

Πίνακας A ΣΧΕΔΙΟ ΤΕΧΝΙΚΗΣ ΔΡΑΣΗΣ 2004, φάση 1

μέγιστη χρηματοδοτική συμμετοχή της Κοινότητας στις δαπάνες

Κατανομή ανά κράτος μέλος

>ΘΕΣΗ ΠΙΝΑΚΑ>

ΔΕΛΤΙΟ ΔΗΜΟΣΙΟΝΟΜΙΚΩΝ ΕΠΙΠΤΩΣΕΩΝ

1. Πρόγραμμα/Σχέδιο

Πρώτη φάση του σχεδίου τεχνικής δράσης 2004 για τη βελτίωση των γεωργικών στατιστικών.

2. Γραμμή του προϋπολογισμού

B2-513, Αναδιάρθρωση των συστημάτων γεωργικών ερευνών

3. Νομική βάση

Απόφαση 96/411/ΕΚ του Συμβουλίου, της 25ης Ιουνίου 1996, σχετικά με τη βελτίωση των κοινοτικών γεωργικών στατιστικών, όπως τροποποιήθηκε τελευταία από την απόφαση αριθ. 1919/2002/ΕΚ του Ευρωπαϊκού Κοινοβουλίου και του Συμβουλίου

4. Περιγραφή του μέτρου

Οι δράσεις που αναφέρονται στην πρώτη φάση του σχεδίου τεχνικής δράσης για τη βελτίωση των γεωργικών στατιστικών (TAPAS) το 2004 έχουν ως αντικείμενο τη συνέχιση ορισμένων δράσεων που ξεκίνησαν από τα προηγούμενα σχέδια δράσης με ειδικότερο στόχο την επέκταση και την επικύρωση μεθόδων που δοκιμάστηκαν προηγουμένως πειραματικά και την υλοποίηση νέων δράσεων με σκοπό την παροχή καλύτερων στατιστικών στους ακόλουθους τομείς:

i) υλικά δεδομένα της ευρωπαϊκής γεωργίας,

ii) γεωργοπεριβαλλοντικοί δείκτες και χρήση φυτοφαρμάκων και

iii) αγροτική ανάπτυξη.

5. Ταξινόμηση της δαπάνης

ΜΥΔ (μη υποχρεωτικές δαπάνες)

ΔΠ (διαχωριζόμενες πιστώσεις)

6. Είδος της δαπάνης

Επιδότηση

7. Μέθοδος υπολογισμού

Οι πιστώσεις ανάληψης υποχρεώσεων (ΠΑΕ) υπολογίζονται με βάση τις προτάσεις δράσεων που υποβάλλονται από τα κράτη μέλη εντός του ορίου που καθορίζεται στο άρθρο 6 της απόφασης 96/411/ΕΚ, όπως τροποποιήθηκε τελευταία από την απόφαση αριθ. 1919/2002/EΚ.

Οι πιστώσεις πληρωμών (ΠΠ) υπολογίζονται με βάση το δικαίωμα προκαταβολής του 30 % που ορίζεται επίσης στο προαναφερόμενο άρθρο και τις προβλέψεις εκτέλεσης δράσεων, σύμφωνα με την προηγούμενη εμπειρία.

8. Χρονοδιάγραμμα

>ΘΕΣΗ ΠΙΝΑΚΑ>

(1) COM(2001) 144.